LIETUVOS RESPUBLIKOS ENERGETIKOS MINISTRAS

įsakymas

DĖL lietuvos respublikos energetikos ministro 2012 m. rugsėjo 28 d. įsakymo nr. 1-191 „Dėl gamtinių dujų, suskystintų naftos dujų ir biodujų aplinkoje atliekamų darbų saugos taisyklių patvirtinimo“ pakeitimo

2019 m. kovo 8 d. Nr. 1-64

Vilnius

1. P a k e i č i u Gamtinių dujų, suskystintų naftos dujų ir biodujų aplinkoje atliekamų darbų saugos taisykles, patvirtintas Lietuvos Respublikos energetikos ministro 2012 m. rugsėjo 28 d. įsakymu Nr. 1-191 „Dėl Gamtinių dujų, suskystintų naftos dujų ir biodujų aplinkoje atliekamų darbų saugos taisyklių patvirtinimo“:

1.1. Pakeičiu 6 punktą ir jį išdėstau taip:

„6. Darbus leidžiama atlikti ne jaunesniems kaip 18 metų asmenims, turintiems reikiamą kvalifikaciją, atestuotiems teisės aktų nustatyta tvarka ir gavusiems teisę dirbti darbus (toliau – darbuotojai). Darbuotojai energetikos darbuotojo pažymėjimą privalo turėti darbo vietoje. Darbuotojams privalomi išankstiniai ir periodiniai profilaktiniai sveikatos patikrinimai (Taisyklių 2 priedo 11 punktas).“

1.2. Pakeičiu 14.4 papunktį ir jį išdėstau taip:

„14.4. IV kategorija – šiai kategorijai priskiriami darbai, atliekami vienoje darbo vietoje arba keliose darbo vietose nuosekliai (skirtingu laiku). Vienoje darbo vietoje darbus turi atlikti ne mažiau kaip du darbuotojai ir darbų vadovas. Darbai atliekami pagal išduotas paskyras. Šios kategorijos darbus gilesnėse kaip 1,5 m iškasose ar gilesniuose kaip 1,5 m požeminių dujotiekių šuliniuose, dujas deginančių įrenginių viduje privalo atlikti ne mažiau kaip du darbuotojai ir darbų vadovas;“.

1.3. Pakeičiu 82 punktą ir jį išdėstau taip:

„82. Šuliniuose, tuneliuose, rezervuaruose, cisternose dirbantys darbuotojai privalo turėti naudoti paruoštas kvėpavimo takų apsaugos priemones (neuždėję ant veido kaukės) ir turi būti apsijuosę gelbėjimo diržais ir prisirišę gelbėjimo virvę. Virvės antrą galą turi laikyti už šulinio, tunelio, rezervuaro, cisternos ribų esantys darbuotojai.

Atliekant darbus gilesnėse kaip 1,5 m iškasoje, iškasa turi būti paruošta vadovaujantis Taisyklių 2 priedo 21 punkte nurodyto teisės akto reikalavimais. Darbus gilesnėse kaip 1,5 m iškasose, kurių metu yra galimybė netikėtai ištekėti dujoms, atliekantys darbuotojai privalo turėti naudojimui paruoštas kvėpavimo takų apsaugos priemones (neuždėję ant veido kaukės).“

1.4. Pakeičiu 134 punktą ir jį išdėstau taip:

„134. Asmeninės apsaugos priemonės, naudojamos dirbant darbus, turi atitikti 2016 m. kovo 9 d. Europos Parlamento ir Tarybos reglamento (ES) 2016/425 dėl asmeninių apsaugos priemonių, kuriuo panaikinama Tarybos direktyva 89/686/EEB (OL 2016 L 81, p. 51) reikalavimus, būti sertifikuotos ir tinkamos saugiai naudoti potencialiai sprogioje aplinkoje, tai yra šios priemonės turi būti suprojektuotos ir pagamintos taip, kad netaptų elektros lanko, elektrostatinės iškrovos ar smūgio sukeltu kibirkšties šaltiniu, nuo kurio aplinkoje esantis sprogusis mišinys užsidegtų.“

1.5. Pakeičiu 2 priedą:

1.5.1. Pakeičiu 8 punktą ir jį išdėstau taip:

„8. Energetikos objektus, įrenginius įrengiančių ir (ar) eksploatuojančių darbuotojų atestavimo tvarkos aprašas, patvirtintas Lietuvos Respublikos energetikos ministro 2012 m. lapkričio 7 d. įsakymu Nr. 1-220 „Dėl Energetikos objektus, įrenginius įrengiančių ir (ar) eksploatuojančių darbuotojų atestavimo tvarkos aprašo patvirtinimo“.“

1.5.2. Pripažįstu netekusiu galios 9 punktą.

1.5.3. Pakeičiu 11 punktą ir jį išdėstau taip:

„11. Asmenų, dirbančių darbo aplinkoje, kurioje galima profesinė rizika (kenksmingų veiksnių poveikis ir (ar) pavojingas darbas), privalomo sveikatos tikrinimo tvarkos aprašas, patvirtintas Lietuvos Respublikos sveikatos apsaugos ministro 2000 m. gegužės 31 d. įsakymu Nr. 301 „Dėl profilaktinių sveikatos tikrinimų sveikatos priežiūros įstaigose“.“

1.5.4. Pakeičiu 12 punktą ir jį išdėstau taip:

„12. Mokymo ir žinių darbuotojų saugos ir sveikatos klausimais tikrinimo bendrieji nuostatai, patvirtinti Lietuvos Respublikos socialinės apsaugos ir darbo ministro 2017 m. birželio 5 d. įsakymu Nr. A1-276 „Dėl Mokymo ir žinių darbuotojų saugos ir sveikatos klausimais tikrinimo bendrųjų nuostatų patvirtinimo“.“

1.5.5. Pakeičiu 16 punktą ir jį išdėstau taip:

„16. Suskystintųjų naftos dujų įrenginių eksploatavimo taisyklės, patvirtintos Lietuvos Respublikos energetikos ministro 2016 m. spalio 20 d. įsakymu Nr. 1-277 „Dėl Suskystintųjų naftos dujų įrenginių eksploatavimo taisyklių patvirtinimo“.“

1.5.6. Papildau 21 punktu:

„21. Saugos ir sveikatos taisyklės statyboje DT 5-00, patvirtintos Lietuvos Respublikos vyriausiojo valstybinio darbo inspektoriaus 2000 m. gruodžio 22 d. įsakymu Nr. 346 „Dėl Saugos ir sveikatos taisyklių statyboje patvirtinimo“.“

2. N u s t a t a u, kad šis įsakymas įsigalioja 2019 m. gegužės 1 d.

Energetikos ministras	Žygimantas Vaičiūnas